Meisie (14) kritiek ná bakkie rolFoto: Netcare 911 ŉ Tienermeisie is kritiek en agt ander mense beseer nadat ŉ bakkie Sondagmiddag teen ŉ wal op die R512 in Hartbeespoort afgerol het. Athlenda Mathe, woordvoerder van Netcare 911, het gesê die ongeluk het omstreeks 16:00 gebeur. “Die bestuurder van die bakkie het vermoedelik beheer oor die voertuig verloor en die bakkie het ŉ hele paar meter teen ŉ wal afgerol. Die meeste beseerdes het ten tyde van die ongeluk agter op die bakkie gesit,” het Mathe gesê. Sy het gesê ŉ 14-jarige meisie het ernstige beserings opgedoen en was in ŉ kritieke toestand. ŉ Netcare-helikopter het die meisie na ŉ trauma-hospitaal in Johannesburg geneem. Intussen het nog reddingswerkers passasiers wat in die bakkie vasgekeer was, uit die voertuig gesny. “Toue en ŉ draagbaar is gebruik om al die beseerdes tot bo die wal te kry waar ambulanse op hulle gewag het,” het Mathe gesê. Chitra Bodasing-Harduth, woordvoerder van ER24 wie se paramedici ook op die toneel was, het gesê afgesien van die 14-jarige meisie, het die ander passasiers ligte tot matige beserings opgedoen. Die polisie ondersoek die ongeluk.